กรุงศรีมองตราสารหนี้ตลาดเกิดใหม่น่าลงทุน
บลจ.กรุงศรี ขายกองทุนใหม่ลงทุนตราสารหนี้ตลาดเกิดใหม่ ชู PIMCO ผู้จัดการกองทุนชั้นนำฝีมือดี ฟินันซ่า
22 พ.ย. 2555

บลจ.กรุงศรี ขายกองทุนใหม่ลงทุนตราสารหนี้ตลาดเกิดใหม่ ชู PIMCO ผู้จัดการกองทุนชั้นนำฝีมือดี ฟินันซ่า
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์ จัดการกองทุน (บลจ.) กรุงศรี เปิดเผยว่า บริษัทเตรียมเสนอขายกองทุนเปิดกรุงศรีอีเมอร์จิ้งโลคอลอินเวสเม้นท์ (KFELI) ระหว่างวันที่ 23–29 พ.ย. 2555 ลงทุนขั้นต่ำ 2,000 บาท ลงทุนในกองทุน PIMCO Emerging Local Bond Fund Class E, Acc (USD) (กองหลัก) โดยเฉลี่ยไม่ต่ำกว่า 80% ของมูลค่าทรัพย์สินสุทธิเฉลี่ยต่อรอบปีบัญชี
นอกจากนี้ กองทุนจะป้องกันความเสี่ยงค่าเงินเต็มจำนวนเพื่อให้ผลตอบแทนกองทุนในสกุลเงินบาทใกล้เคียงกับผลตอบแทนสกุลเงินเหรียญสหรัฐมากที่สุด 
กองทุนหลักยังมีจุดแข็งหลายด้าน ทั้งในส่วนของผลการดำเนินงานที่ดีสม่ำเสมอ ทีมบริหารที่มากประสบการณ์ และมีทีมงานขนาดใหญ่กระจายอยู่ทั่วโลก จึงมีศักยภาพในการเข้าถึงข้อมูลเชิงลึกในประเทศตลาดเกิดใหม่ทั่วโลกอย่างทั่วถึง 
นอกจากนี้ กลยุทธ์การลงทุนของกองทุนหลักจะเน้นลงทุนในประเทศตลาดเกิดใหม่ที่เศรษฐกิจมีเสถียรภาพ และเน้นลงทุนในตราสารคุณภาพสูงมีอัตราดอกเบี้ย ที่แท้จริงดี รวมถึงตราสารที่ออกในสกุลเงินท้องถิ่นของประเทศที่มีเสถียรภาพทางการเงินและการเติบโตทางเศรษฐกิจในอัตราที่ดีแต่มีค่าเงินต่ำกว่าที่ควร
นายฉัตรพี กล่าวว่า บลจ.กรุงศรี เชื่อมั่นว่ากลุ่มประเทศตลาดเกิดใหม่น่าสนใจลงทุน เพราะมีศักยภาพทางเศรษฐกิจสูง และบางประเทศในกลุ่มตลาดเกิดใหม่กลายเป็นเจ้าหนี้รายใหญ่ของโลก มีแนวโน้มการขยายตัวทางเศรษฐกิจที่สูงขึ้นในอนาคตและให้ผลตอบแทนที่น่าสนใจ โดยหลายประเทศมีอัตราดอกเบี้ยในระดับสูง อีกทั้งขนาดตลาดตราสารหนี้ของประเทศตลาดเกิดใหม่ในสกุลเงินท้องถิ่นขยายตัวกว่า 17% ในช่วงปี 25452554 โดยจีนมีสัดส่วนการขยายตัวสูงสุดในเอเชีย
นอกจากนี้ การลงทุนในกลุ่มประเทศตลาดเกิดใหม่ยังมีโอกาสรับประโยชน์จากการแข็งค่าเงินของสกุลเงินท้องถิ่น เนื่องจากค่าเงินต่ำกว่ามูลค่าที่ควรจะเป็น ในระยะยาวจึงมีโอกาสที่ค่าเงินจะแข็งค่าขึ้นในอนาคต
สำหรับผู้ที่ลงทุนในกองทุน KFELI ช่วงเสนอขายครั้งแรกครบทุกๆ 1 แสนบาท จะได้รับหน่วยลงทุนกองทุนเปิดกรุงศรีโกลด์ (KFGOLD) มูลค่า 100 บาท
ด้านนายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า ทิศทางดอกเบี้ยในประเทศยังไม่ชัดเจนว่า ในการประชุมคณะกรรมการนโยบายการเงิน (กนง.) ในวันที่ 28 พ.ย.นี้ จะลดดอกเบี้ยหรือไม่ แม้บริษัทประเมินว่ามีโอกาสที่จะลดดอกเบี้ยลงก็ตาม เพราะถ้อยแถลงของเจ้าหน้าที่ระดับสูงของธนาคารแห่งประเทศไทยยังกังวลเงินเฟ้อ 
“ในช่วงนี้แนะนำให้ลงทุนในกองทุน 3 เดือน ซึ่งบริษัทเปิดขายอยู่ให้ผลตอบแทนสูงกว่าดอกเบี้ยนโยบาย คือ กองทุนเปิดฟินันซ่าตราสารหนี้พลัส โรล โอเวอร์ 3 เดือน 4 ผลตอบแทน 3.05% ต่อปี ขายถึง 27 พ.ย.นี้”นายธีรพันธุ์ กล่าว